**Vallensbæk Stationstorv 3**

**Afdelingsbestyrelsens beretning for 2020-2021 15-09-2021**

Beretningen er for perioden september 2020 til september 2021. Regnskabet følger kalenderåret og er således gældende for 2020, medens budgettet, som fremlægges på afdelingsmødet, er for 2022.

I beretningen vil der blive opsummeret og gjort status på opgaver og aktiviteter, som afdelingsbestyrelsen har arbejdet med i det forløbne år. Mange emner har været omtalt i Nyhedsbreve og referater, som er udsendt i perioden.

Der blev ikke holdt afdelingsmøde i 2020. Men beretning, beboerregnskab 2019 og beboerbudget 2021 blev omdelt.

**Status på projekter 2020**

Vores forventninger om, at alle projekter, som var med i budgettet for 2020 til et samlet beløb på kr. 625.000, ville være gennemført inden udgangen af 2020, blev ikke indfriet.

**Stormgade**

Projektet er stillet i bero, da det viste sig, at der var betydelige udfordringer og omkostninger til byggetilladelse og godkendelse af byggeriet. Vi har holdt møde med byggerådgiver, som kan hjælpe os igennem forløbet.

Vi er nu parate til at genoptage projektet. Der skal indhentes revideret tilbud, som 100% matcher myndighedernes krav. Byggerådgiveren kan være behjælpelig hermed og indhente godkendelse fra myndighederne. Projektet var oprindelig anslået til kr. 200.000. Tilbud er indhentet i 2018, så vi må forvente en stigning på måske kr. 50.000 samt omkostninger til rådgivning kr. 75.000 og så er der jo altid de uforudsete omkostninger. Så i grove træk nærmer vi os ca. kr. 350.000. På budgettet er der derfor afsat yderligere kr. 200.000.

**El-scooter parkering**

Pladsen til el-scooter parkering budgetteret til kr. 50.000 var klar til brug i efteråret 2020. Prisen blev ca. kr. 46.000.

**Depotrum-køkken**

I første halvår 2021 er depotrum blevet lagt sammen med køkkenet. Det er gennemført med frivillig arbejdskraft, som har lavet et flot arbejde. Der var en pæn besparelse i forhold til budget. Vi har fået et større og mere anvendeligt køkken, hvor 10-12 mænd en gang om måneden laver mad.

**Udskiftning af emhætter**

I efteråret 2020 blev emhætter udskiftet i samtlige lejligheder. Det var budgetteret til kr. 250.000 og det holdt fint. Den samlede pris blev kr. 250.897. Efterfølgende blev dette beløb dækket via overskud på byggeregnskabet, som vi også oprindelig havde forestillet os. Men det blev først muligt, da Vallensbæk Kommune valgte at frafalde sag om ventilationsløsningen på taget.

**Køb af affaldsareal**

Det blev også muligt at købe de 14 kvm, hvor vores skakter til madaffald og restaffald er placeret. Prisen var aftalt til kr. 262.500. (Kr. 18750 pr. kvm). Derudover er der betalt kr. 88.557 i leje indtil købet blev gennemført. Disse beløb er også blevet dækket af byggeregnskabet. Den årlige leje var aftalt til kr. 17.500 eller kr. 1.250 pr. kvm.

**Genudlejning**

I den foregående periode (2019/2020) brugte vi en del tid på tilrettelæggelse af genudlejningsprocessen og møder med interesserede, som blev ”optaget” på ventelisten, så der nu er ca. 40 på ventelisten og ca. 140 på interesselisten. Derudover er der en liste med 2-300 navne. Vi endte op med en del forslag til aktiviteter, som skulle gennemføres i 2020/2021.

Det har ikke været muligt at gennemføre disse tiltag endnu, så situationen er, at vi i løbet af første halvår 2022 skal revurdere og gennemføre nogle af disse aktiviteter.

**Genudlejning ser således ud:**

|  |  |  |  |  |  |  |
| --- | --- | --- | --- | --- | --- | --- |
| År | 2017 | 2018 | 2019 | 2020 | 2021 | I alt |
| Lejligheder | 1 |  | 1 | 4 | 1 | 7 |
| Beboere | 2 |  | 1 | 5 | 2 | 10 |
|  |  |  |  |  |  |  |

**Driftsstatus**

Samarbejdet med Højstrupparken om ejendomskontor og den daglige servicering af os fungerer fortsat meget tilfredsstillende. Michael og Jan leverer hurtig og effektiv service og betjening til os. Stor tak til dem.

**Rengøring trapper**

Det er snart et år siden, at Racoon Rengøring og Ejendomsservice overtog rengøring af hovedtrappen 3 og de tre hovedtrapper 3 C, H og P. Forud for overtagelsen havde nogle ihærdige beboere foretaget en grundig ”opskuring” af trapperne. Det er vort indtryk, at der er tilfredshed med firmaet Racoon.

**Restaffald**

Vi nåede næsten igennem 2020 uden stop på restaffaldsskakten. Men så skete det kort før nytår, at affaldsskakten var stoppet. Og der har været nogle stop siden, hvor vi har måttet aflevere i plasticsække i perioder. Michael og Jan har hver gang været hurtige til at komme og hjælpe med at udbedre problemerne, som har skyldtes at Vestforbrænding ikke havde tømt skakten til tiden eller der har været fejl på anlægget. Forhåbentlig er alle disse ting nu på plads igen.

Det positive er at ingen stop skyldes ”forkert” beboer brug af restaffaldsskakten.

**El-ladestandere**

Vallensbæk Boligselskab har besluttet at betale omkostninger ved opsætning af ladestandere i alle fire afdelinger. For vort vedkommende beløber udgiften sig til kr. 60.000.

Opsætningen af ladestandere skal godkendes af afdelingsmødet.

**Julelotteri**

Året 2020 sluttede med lotto og juleposer.

**Planer for det kommende år**

Allerførst vil vi genoptage projektet med lukning af Stormgade.

Tilbygning til fælleslokalet er et ønske. Hvis der er stemning for det kan vi få udarbejdet et projekt, som kan komme med på budget 2023. Vi skal se på mulighed for at søge fonde om tilskud hertil, Katja har tidligere nævnt Realdania som en mulighed.

Emnet solfanger er blevet nævnt ved flere lejligheder. Det er nu bekræftet, at der er forberedt noget til det. I de andre afdelinger er der tidligere lavet beregning på konsekvens af etablering af solfangere. Det vil vi arbejde lidt videre med.

Om kort tid er det fem år siden vi flyttede ind. Det betyder, at 5 års gennemgang er på trapperne med hvad, det må indebære.

Og måske kan vi også være lidt med på bølgen Vild med det vilde, selvom vores muligheder er meget begrænsede.

Til slut en stor tak til jer kære beboere, som har bidraget til, at vi alle er kommet igennem det seneste halvanden års tid med alle de udfordringer og forhindringer, som det har budt på.

Vallensbæk Stationstorv 3

Peder